
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru completarea  

Legii nr. 544/2001 privind liberul acces la informaţiile de interes public

Propunerea legislativă pentru completarea Legii nr. 544/2001 privind liberul acces la informaţiile de interes public a fost transmisă Comisiei cu adresa nr. Plx   199 din 14 aprilie 2008.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi. Până la data întocmirii raportului Comisia a primit avizul negativ din partea Comisiei juridice, de disciplină şi imunităţi  În redactarea raportului, Comisia a ţinut cont de avizul Consiliului Legislativ nr. 1507 din 31.10.2007, precum şi, de Punctul de vedere al Guvernului nr. 3139/22.11.2007, care nu susţine adoptarea acestei iniţiative legislative.

Prin obiectul de reglementare şi conţinutul său, propunerea legislativă,  face parte din categoria legilor organice. 

Propunerea legislativă a fost respinsă de Senat, în şedinţa din 8 aprilie 2008, în calitate de primă Cameră sesizată.

Propunerea legislativă a fost dezbătută în şedinţa Comisiei din ziua de 2 iulie 2008. 

În conformitate cu prevederile art. 54  din Regulamentul Camerei Deputaţilor, republicat, la dezbateri au participat, din partea Guvernului, domnul Demeter Andras, secretar de stat în cadrul Ministerului Culturii şi Cultelor.

Această  propunere legislativă are ca scop asigurarea transparenţei în cazul contractului de achiziţii publice, parteneriatului public-privat, concesiunii, privatizării, vânzării de active de către o companie de stat, evidenţiindu-se că astfel de acte juridice nu pot conţine clauze de confidenţialitate sau similare.

La lucrările Comisiei au fost prezenţi 17 deputaţi, din totalul de 22 membri ai Comisiei. 
Raportul Comisiei a fost adoptat cu unanimitatea voturilor celor prezenţi în sală în momentul votului. Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 
În urma dezbaterii, Comisia pentru cultură, arte, mijloace de informare în masă propune respingerea propunerii legislative privind completarea Legii nr. 544/2001 privind liberul acces la informaţiile de interes public.  Motivarea respingerii se întemeiază pe următoarele considerente:


- Dispoziţiile privind interzicerea clauzelor de confidenţialitate sau a celor similare în actele ce au ca obiect un bun cultural mobil sau imobil aparţinând domeniului public sau privat al statului sau al unităţilor administrativ teritoriale, nu se încadrează în obiectul de reglementare.


- Actele comunitare conţin prevederi speciale referitoare la confidenţialitate. Astfel, art. 6 din Directiva Parlamentului European şi a Consiliului nr. 2004/18/EC privind coordonarea procedurilor de atribuire a contractelor de achiziţii publice de lucrări, de bunuri şi de servicii prevede că “fără a se aduce atingere prevederilor privind  publicitatea contractelor (…) autoritatea contractantă nu va furniza informaţii transmise de operatorii economici, pe care aceştia le-au desemnat drept confidenţiale; aceste informaţii includ în special secrete tehnice sau comerciale (…)”.  De asemenea, dispoziţiile art. 35 (4) şi art. 41 din aceeaşi directivă prevăd faptul că, anumite informaţii privind acordarea contractului sau încheierea acordului cadru pot să nu fie publicate atunci când dezvăluirea unor astfel de informaţii ar afecta interesul public, ar prejudicia interesul comercial legitim al contractului sau ar afecta libera concurenţă. 

- La fundamentarea şi promovarea soluţiilor legislative preconizate ar fi trebuit să se ţină seama atât de principiul asigurării transparenţei utilizării fondurilor publice, cât şi de principiile concurenţei loiale şi confidenţialităţii. Prevederile propuse la art. 201 alin.(1) şi (2) ar putea prejudicia drepturile de proprietate intelectuală sau industrială, ori interesele comerciale legitime ale operatorilor economici, sau ale altor persoane implicate, atât în faza premergătoare încheierii contractelor de achiziţii publice, de parteneriat public-privat, de privatizare ş.a. cât şi în etapa executării clauzelor contractuale.


- Impunerea publicării actelor aflate în executare ce cuprind clauze de confidenţialitate sau similare, încalcă prevederile art. 15 alin.(2) din Constituţie, potrivit cărora „legea dispune numai pentru un viitori”.


- În ceea ce priveşte fapta încriminată ca infracţiune, din formularea textului rezultă că subiectul activ al infracţiunii este o autoritate publică, ceea ce contravine art. 191 din Codul penal, potrivit căruia autorităţile publice nu răspund penal.

